Hulle het die 'groot K' oorleef | News24
Hulle het die 'groot K' oorleef
IN Jeffreysbaai, soos elders, is waarskynlik meer vroue wat borskanker geklop het as wat algemeen bekend is. Maar twee van hulle wat deur aktiewe optrede, positiwiteit en geloof die siekte die stryd aangesê het en genadiglik oorwin het, het hulle harte vir ons oopgemaak. Hulle is Vera Senekal en Esmé van Niekerk, albei van Astonbaai.
Vera het in 2012 onverwags 'n groot knop in die bors ontdek en op aandrang van 'n vriendin dadelik haar huisdokter gaan spreek. Na afhandeling van die toetse, het sy 'n enkel mastektomie ondergaan, gevolg deur 13 chemoterapie-sessies en 36 bestralings. Daarna het opvolg-besoeke gevolg: eers een keer elke vier maande, toe halfjaarliks en daarna een keer elke jaar. Sy is vanjaar kan-kervry verklaar.
Vir haar is die wil om die siekte te beveg, die vinnige reaksie, weiering om deur allerlei negatiewe emosies oorweldig te word en 'n vaste vertroue op wat sy hoop, die vernaamste faktore wat tot haar genesing bygedra het.
Sy raai ook gereelde mammogramme en ander toepaslike toetse aan, en 'n goeie fisiese ondersoek een keer per jaar.
Esmé was vir dertig jaar verpleegsuster, en voor aftrede by 'n distrik se mobiele kliniek betrokke. Ook sy het haastig werk gemaak van die probleem nadat sy, soos vroue dikwels doen, die simptoom geïgnoreer het. Na vele skanderings en ander prosedures het sy die kankerdiagnose gelate en gelowig aanvaar. Daarmee het kommer verdwyn. Sy het in Kaapstad 'n enkel mastektomie ondergaan en toe ses chemo-behandelings in Port Elizabeth. Ook haar skildklier is as voorkoming gedeeltelik verwyder.
Sy het groot lof vir die positiwiteit van kan-kerpasiënte wat saam in 'n saal behandeling ontvang, en veral vir die vriendelikheid en gerusstelling van die personeel. Hul gesindheid maak dat pasiënte meer gerus word en nie aan negatiewe emosies toegee nie.
Sy het sedertdien 'n paar keer wandelpaaie in Spanje aangedurf en stap steeds lang ente langs die see. Haar werk en vertroue het haar deur die krisis gedra. Selfs toe haar hare uitval, het sy besef dis verganklike dinge. Sy het heelhuids deur die stryd gekom en leef 'n gesonde lewe.
Sy weerhou haar van verwerkte kosse, nie soseer weens die eertydse siekte nie, maar bloot vanweë haar mening dat vars voedsel gesonder is. Sy glo ook dat die liggaam se Godgegewe natuurlike genesingsproses die groot faktor in gesond word is.